CELEX: 32021D1919
Language: sk
Date: 2021-10-29 00:00:00
Title: Rozhodnutie Rady (EÚ) 2021/1919 z 29. októbra 2021 o pozícii, ktorá sa má v mene Európskej únie zaujať v súvislosti s prijatím rozhodnutia písomným postupom účastníkmi Dohody o štátom podporovaných vývozných úveroch na prehodnotenie Sektorového dohovoru o vývozných úveroch na projekty výroby elektriny spaľovaním uhlia uvedeného v prílohe VI uvedenej dohody

4.11.2021   
               
               
                  SK
               
               
                  Úradný vestník Európskej únie
               
               
                  L 389/21
               
            
         ROZHODNUTIE RADY (EÚ) 2021/1919
         z 29. októbra 2021
         o pozícii, ktorá sa má v mene Európskej únie zaujať v súvislosti s prijatím rozhodnutia písomným postupom účastníkmi Dohody o štátom podporovaných vývozných úveroch na prehodnotenie Sektorového dohovoru o vývozných úveroch na projekty výroby elektriny spaľovaním uhlia uvedeného v prílohe VI uvedenej dohody
         RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 207 ods. 4 prvý pododsek v spojení s článkom 218 ods. 9,
         so zreteľom na návrh Európskej komisie,
         keďže:
         
                     (1)
                  
                  
                     Usmernenia uvedené v Dohode o štátom podporovaných vývozných úveroch (ďalej len „dohoda“), ktorá je dohodou Organizácie pre hospodársku spoluprácu a rozvoj (ďalej len „OECD“), vrátane Sektorového dohovoru o vývozných úveroch na projekty výroby elektriny spaľovaním uhlia (ďalej len „CFSU“) uvedeného v prílohe VI k dohode boli transponované, a teda sa stali v Únii právne záväznými na základe nariadenia Európskeho parlamentu a Rady (EÚ) č. 1233/2011 (1).
                  
               
                     (2)
                  
                  
                     V súlade s CFSU majú účastníci dohody (ďalej len „účastníci“) prijať rozhodnutie písomným postupom na preskúmanie CFSU v záujme ďalšieho posilnenia podmienok s cieľom prispieť k spoločnému cieľu riešiť zmenu klímy a pokračovať v postupnom znižovaní štátnej podpory pre uhoľné elektrárne.
                  
               
                     (3)
                  
                  
                     Rozhodnutie preskúmať CFSU by malo byť v súlade s medzinárodnými záväzkami Európskej únie podľa Parížskej dohody a politikou Únie v oblasti klímy.
                  
               
                     (4)
                  
                  
                     Rada vo svojich záveroch z 25. januára 2021 o diplomacii v oblasti klímy a energetiky – realizácia vonkajšieho rozmeru Európskej zelenej dohody vyzvala k tomu, aby sa na základe jasného harmonogramu na celosvetovej úrovni postupne upustilo od dotácií na fosílne palivá škodiace životnému prostrediu, a tiež vyzýva k rozhodnej a spravodlivej transformácii na klimatickú neutralitu vrátane ukončenia neekologizovaného využívania uhlia na výrobu energie na celom svete, čo by ako prvý krok zahŕňalo okamžité ukončenie akéhokoľvek financovania novej uhoľnej infraštruktúry v tretích krajinách.
                  
               
                     (5)
                  
                  
                     Je vhodné stanoviť pozíciu, ktorá sa má v mene Únie zaujať v súvislosti s prijatím rozhodnutia písomným postupom účastníkmi na preskúmanie CFSU, keďže rozhodnutie účastníkov bude pre Úniu záväzným a môže rozhodujúcim spôsobom ovplyvniť obsah práva Únie, a to na základe nariadenia (EÚ) č. 1233/2011,
                  
               PRIJALA TOTO ROZHODNUTIE:
         
            Článok 1
            Pozícia, ktorá sa má v mene Únie zaujať v súvislosti s prijatím rozhodnutia písomným postupom účastníkmi na preskúmanie Sektorového dohovoru o vývozných úveroch na projekty výroby elektriny spaľovaním uhlia uvedeným v prílohe VI k Dohode o štátom podporovaných vývozných úveroch, ktorá je dohodou Organizácie pre hospodársku spoluprácu a rozvoj, je založená na pozícii Európskej únie (2).
         
         
            Článok 2
            Toto rozhodnutie nadobúda účinnosť dňom jeho prijatia.
         
         
            V Bruseli 29. októbra 2021
            
               
                  Za Radu
               
               
                  predseda
               
               G. DOVŽAN
            
         
         
            (1)  Nariadenie Európskeho parlamentu a Rady (EÚ) č. 1233/2011 zo 16. novembra 2011 o uplatňovaní určitých usmernení v oblasti štátom podporovaných vývozných úverov a o zrušení rozhodnutí Rady 2001/76/ES a 2001/77/ES (Ú. v. EÚ L 326, 8.12.2011, s. 45).
         
            (2)  Pozrite dokument ST 12623/21 na http://register.consilium.europa.eu.